Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 539/13/2202	Galanta, 26.9.2013
EEČ : 2-17-323-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
          ako otec maloletého syna XXXXX, nar. XXXXX, bytom  u matky XXXXX, XXXXX, hoci mu zo Zákona o rodine vyplýva vyživovacia povinnosť na svoje dieťa a na túto bol zaviazaný rozsudkom Okresného súdu v XXXXX sp.zn. XXXXX zo dňa 12. novembra 2012, ktorý nadobudol právoplatnosť 27.11.2012 prispievať na výživu mal. syna XXXXX sumou vo výške 70,- €, vždy do 15. teho dňa v mesiaci vopred k rukám matky, túto povinnosť si neplnil  za mesiace máj 2013, jún a júl 2013, čím mu vznikol dlh na výživnom vo výške 210,- €, 

lebo zanikla trestnosť činu

Odôvodnenie:
Uznesením povereného príslušníka Okresného riaditeľstva PZ XXXXX, Obvodné oddelenie PZ XXXXX ČVS:ORP-XXXXX zo dňa 30.07.2013 bolo podľa § 199 ods. 1 Trestného poriadku začaté trestné stíhanie a súčasne podľa § 206  odsek 1 Trestného poriadku vznesené obvinenie XXXXX, za prečin zanedbania povinnej výživy  podľa § 207 ods.1 Trestného zákona na tom skutkovom základe ako je uvedené vo výrokovej časti tohto uznesenia.
	
          Obvinenie bolo vznesené na základe trestného oznámenia  XXXXX zo dňa 16.07.2013, rozsudku Okresného súdu XXXXX sp.zn. XXXXX zo dňa 12.11.2012 právoplatného dňa 27.11.2012, rodného listu, potvrdenia o návšteve školy a ďalších zadovážených listinných dôkazov.
	         
         Počas skráteného vyšetrovania, obvinený vo svojej výpovedi uviedol, že zo spoločného žitia s bývalou družkou XXXXX pochádza ich spoločný syn XXXXX. Spoločne bývali asi do roku 2012 a následne si bývalá družka XXXXX podala žiadosť o určenie vyživovacej povinnosti na ich syna, o čom rozhodol Okresný súd XXXXX pod sp.zn. XXXXX zo dňa 12.11. 2012 rozsudkom, ktorý nadobudol právoplatnosť dňa 27.11.2012 prispievať na výživu syna sumou vo výške 70,- €. Od uvedeného rozsudku si vyživovaciu povinnosť riadne plnil, aj keď bol v danej veci práceneschopný počas obdobia december 2012, január 2013 a február 2013. Naposledy si plnil vyživovaciu povinnosť v mesiaci apríl 2013. Od mesiaca máj 2013 do mesiaca august 2013 si nesplnil vyživovaciu povinnosť ani za jeden mesiac, čím ostal dlžný bývalej družke 280,- €. Dôvodom bolo, že bývalej družke neposielal peniaze na výživné boli jeho mesačné výdavky a taktiež skutočnosť, že klesol o polovicu na plate, zo sumy 650,- € na súčasných 350,- €. 
Počas výsluchu dňa 21.08.2013 do zápisnice ústne uviedol, že si svoju vyživovaciu povinnosť dodatočne dňa 26.08.2013 splnil zaplatením prostredníctvom poštovej poukážky vo výške 280,- € na adresu bývalej družky XXXXX, a to za mesiace máj 2013 až august 2013.  
        
        Poškodená XXXXX dňa 27.08.2013  v zápisnici o výsluchu uviedla, že obvinený jej vyplatil 280,- €, čo predstavuje výšku zaostalého výživného Zároveň uviedla, že počas obdobia neplnenia si vyživovacej povinnosti zo strany obvineného XXXXX núdzou netrpeli. Z uvedeného je zrejmé, že obvinený XXXXX si dodatočne splnil svoju vyživovaciu povinnosť.

        Podľa ustanovenia § 86 odsek 1 písm. a) Trestného zákona /účinnej ľútosti/,  trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

        Pretože trestnosť činu s poukazom na ustanovenie § 86 odsek 1 písm. a) Trestného zákona o účinnej ľútosti  zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka